Burjassot promou l’intercanvi gratuït de llibres amb el Mercat del Bescanvi
2025-07-24

Un clàssic de tot Mes del Llibre a Burjassot és el Mercat del Bescanvi, un espai que s’obri diverses vegades al llarg del mes d’abril, en la Plaça de la Casa de Cultura de Burjassot, per a compartir llibres gratuïtament. El requisit és que les persones que s’acosten a aquest Mercat, porten amb si llibres que ja no vagen a utilitzar i, per tant, estiguen disposats a donar. A canvi de deixar-los en aquest Mercat, podran adquirir uns altres, gratuïtament, oferts per les Biblioteques Municipals per a l’ocasió, procedents dels seus fons bibliogràfics.

Aprofitant les vesprades de l’abril primaveral, el Mercat del Bescanvi s’obrirà, des de les 17.30 h de la vesprada, en la Plaça de la Casa de Cultura, els dies 7, 13, 19 i 26 d’abril. En aquest Mercat d’intercanvi de llibres caben tot tipus d’exemplars, de qualsevol gènere i per a qualsevol edat, de manera que tant xiquets i joves com adults poden visitar-ho i marxar-se a casa amb una nova història per a llegir. L’únic requisit que se sol·licita, des de les Biblioteques Municipals, és que els llibres que es donen al Mercat estiguen en bon estat.